Co nieco o Adwyncie
Adwynt we Kościele katolickim to czas kieryn poprzedzo najpiykniejsze świynta Bożego Narodzynio abo Gody jak nazywajom ji w niekierych rejonach Ślonska. Two łon pomiyndzy sztwortom niedzielom przed Godami aż do 24 grudnia inacy prości sztyry niedziele .Piyrszo niedziela je poczontkiym roku liturgicznego. Czas tyn je czakaniym i przigotowaniym sie duchowym na świyntowani narodzynio Chrystusa. „ADWYNT”pochodzi ze łaciny kaj „adventus” znaczy przijści a łostoł ustanowiony we IV wieku . Adwynt je tyż symbolem oczekiwanio ludzi na powtórne przyjście Chrystusa we dniu sondu łostatecznego .Czas tyn mo skłoniać do refleksyji i je takim znakiym pokuty toteż nabożyństwa som łodprawiane we szatach liturgicznych koloru fioletowego. .Nabożyństwym łodprawianym we czasie Adwyntu som Roraty inacy Jutrznia . Roraty – to Msze św. ku czci Najśw. Maryi Panny, na pamiontka przyjyncio bez Maryja Boski propozycji łostanio Matkom Syna Bożego Jezusa Chrystusa .Wiadomoś to przekozoł Maryji niy wto inszy jak som Archanioł Gabrijel co upamiyntniono potym we pieśniczkach adwyntowych . My pamiyntomy roraty kiere łodprawiano wczas rano. Gromadziły łone najczyńści dziecka kiere rade chodziły ze lampionami zrobionymi bez Łojcow. Dzisiej bajtle majom wiynkszo wygoda bo Mszo Roratnio je pod wieczor a i lampiony som wygodniejsze bezpieczniejsze i idzie jich kupić we kożdym sklepie. A co mo znaczyć taki lampion ano to ,że je takim symbolym nadziei .Piyrwej na Mszo Roratnio przinoszono niy yno lampiony ale i świyce kiere mianowały sie „Roratkami”. Dzisiej tyn zwyczaj zaniknoł i łostały yno lampiony ale we kościołach „Roratka”je łobok ołtorza i poli sie bez cołko mszo roratnio. Łozdobiono biołom abo niebieskom szlajfkom i bukszpanym symbolizuje Maryjo jako Jutrzynka zwiastujonco- wschodzonce słońce -Jezusa Chrystusa inacy Światłoś Świata kiery niesie ludziom pokoj nadzieja i ukojyni. Do adwyntowych symboli noleży tyż winiec kieryn pojawioł się niedowno bo dopiyro po piyrszej wojnie światowej. Je zrobiony ze gałonzek świyrkowych ze 4 świyczkami. Majom łone szczególne znaczyni .
1- świyczka zapolono w1 niedziela Adwyntu symbolizuje przebaczyni bez Boga grzechu nieposłuszyństwa piyrszym ludziom.
2 -wiara patriarchów narodu wybranego w łobietnica daru Ziymi Obiecanej
3- radoś Dawida świyntujoncego przimierze s Bogiym
4- nauczani prorokow kerzi zapowiadajom przijści Mesjasza i Królestwa Pokoju.
A jak sie mo Adwynt do dzisiejszych czasow. Coroz wiyncy sie widzi i obserwuje ,że wiela s nas zamiast iś s dzieckami na roraty jedzie do marketow na zakupy, zamiast stanonć przed konfesjonałym woli kupować maszkiety świonteczne i stoć we łogonku za kaprym czy tyż pucować na glanc cołki miyszkani . Myśla jednako ,że to wszystko idzie ze sobom pogodzić bo jak świat światym kożdy narod mo swoji tradycje świonteczne swoji potrawy, kiere noleży flegować. Pucowani chałupy, prani ,myci łokiyn te wszystki przigotowania były i bydom bo przeca niy bydymy siedzieć w zapaćkanej chałupie.To by niy były Świynta .Wiym ,że żyjymy w takich czasach kaj wszystko sie zwyrto jak na karasolu i niy idzie nadonżyć ze wszystkim. Niy na wszystko momy czas bo robiymy zawodowo jeszcze dziecka trza tyż prziwachować ,żeby łodrobiły zadania, ale jak se zorganizujymy robota tak żeby wszyjscy coś robili i pomogli to my i nasi najblizsi bydom mieć chocioż kwila ,żeby przigotować sie i duchowo do tych nojważniejszych Świont jakim som Gody. Adwynt nojbardzo sprzijo ku tymu .
Nina Kibos
pol_Latn szl_Latn szl_Latn szl_Latn hrv_Latn szl_Latn szl_Latn xho_Latn